 CHARLES WASONGA na DAVID MUCHUI GAVANA wa Meru Kawira Mwangaza atajua hatima yake Jumatano wiki ijayo maseneta watakapopiga kura kuidhinisha au kutupilia mbali hoja ya kumtimua afisini iliyopitishwa na Bunge la Kaunti ya Meru mnamo Oktoba 25. Huku haya yakijiri, Muungano wa Wanasheria Wanawake (FIDA-Kenya) umejitolea kumwakilisha kisheria Gavana wa Meru, Kawira Mwangaza, wakati wa kusikilizwa kwa mashtaka ya kumng’oa madarakani. Kwenye barua ambayo Taifa Leo ilifaulu kuiona, Mwenyekiti wa FIDA-Kenya, Bi Nancy Ikinu, alisema shirika hilo linasikitishwa na mashambulio dhidi ya gavana huyo.“Tangu kuchaguliwa kwako mnamo Agosti 2022, umekutana na mashtaka mawili ya kung’olewa na wawakilishi wa wadi. Tunakupa uwakilishi wa kisheria mbele ya Bunge la Seneti na mahakama kuhakikisha unapata haki,” alisema Bi Ikinu katika barua hiyo. Tayari Gavana Mwangaza anawakilishwa na mawakili saba wakiongozwa na Mabw Danstan Omari na Elias Mutuma. Mnamo Jumatano Novemba 1, 2023, Seneti ilitoa notisi kwa gavana huyo na Bunge la Kaunti ya Meru kuhusu kikao kijacho cha kushughulikia hoja hiyo. Kulingana na notisi hiyo, pande zote mbili zinahitajika kuwasilisha orodha ya mawakili wa kuwawakilisha, orodha ya mashahidi, stakabadhi za kutumika kama ushahidi watakazotumia kujitetea misimamo yao. Seneti itafanya kikao maalum Jumanne ambapo maseneta watafanya maandalizi ya kushughulikia hoja hiyo. Kisha madiwani wa kaunti ya Meru watapewa nafasi ya kuwasilisha ushahidi wa kuhimili hoja yao ya kumtimua Gavana Mwangaza. Hii ni mara ya pili kwa madiwani hao kupitisha hoja ya kumwondoa afisini Gavana huyo ndani ya kipindi cha mwaka mmoja. Jaribio lao la kwanza Desemba 14, 2022, lilibatilishwa na maseneta mnamo Desemba 30. Kwa upande wake, Gavana Mwangaza ameratibiwa kufika mbele ya maseneta mnamo Jumatano kujitetea dhidi ya mashtaka saba yaliyowasilishwa dhidi yake. Hayo ni pamoja na ukiukaji wa Katiba na sheria husika, matumizi mabaya ya mamlaka ya afisi yake, upendeleo katika uajiri wa wafanyakazi kwa kudharau mamlaka ya Bodi ya Uajiri katika Kaunti (CSB). Kamati ya maseneta wote 67 itachunguza tuhuma hizo kisha kupiga kura kuamua ikia zina mashiko au la. Ikiwa maseneta wengi wataunga mkono mojawapo ya mashtaka kwenye hoja hiyo Gavana Mwangaza atakuwa ameondolewa afisini rasmi. Ikiwa maseneta watapinga mashtaka hayo basi kwa mara nyingine gavana huyo ataponea kutimuliwa. Mnamo Jumanne maseneta wa Kenya Kwanza waliangusha hoja iliyopendekeza kubuniwa kwa kamati maalum ya maseneta 11 kuchunguza tuhuma dhidi ya Gavana Mwangaza. Hoja hiyo ambayo iliwasilishwa na Kiranja wa Wachache Ledama Ole Kina iliungwa mkono na maseneta wa mrengo wa Azimio la Umoja-One Kenya. Mtindo huo wa kamati ulitumika kuamua hatima ya Bi Mwangaza Desemba 2022, ambapo wanachama sita walipinga kutimuliwa kwake na watano wakaunga mkono. Bi Mwangaza pia anakabiliwa na tuhuma za matumizi mabaya ya pesa za umma na kudharau Bunge la Kaunti ya Meru. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  